“Словы, якія гучалі з вуснаў Найсвяцейшай Маці і анёла 100 гадоў таму, не губляюць свайго значэння і актуальнасці ў наш час, – адзначыў а. Віталій. – Галоўныя наказы фацімскага духоўнага запавету наступныя: маліцца, ахвяраваць пакуты за ўласныя грахі, а таксама ў інтэнцыі навяртання грэшнікаў; як мага часцей адгаворваць Ружанец; аддаць сябе апецы Найсвяцейшай Панны; пашыраць і паглыбляць пашану да Марыі і Яе Беззаганнага Сэрца, асабліва перажываючы першыя суботы месяца”. На завяршэнне дакладчык падкрэсліў, што праз сваё аб’яўленне ў Фаціме Марыя дала заблукалым людзям надзею на збаўленне і вызваленне з няволі граху. І толькі ад стаўлення да фацімскага паслання залежыць наша духоўнае адраджэнне і канчатковая перамога святла і праўды над цемраю і злом. Пасля канферэнцыі адбылася адарацыя Найсвяцейшага Сакраманту, падчас якой вернікі дзякавалі Усявышняму за ўсе атрыманыя ласкі праз пасярэдніцтва Найсвяцейшай Панны Марыі. Перапрашалі за правіны і выпрошвалі заступніцтва, каб заставацца вернымі свайму хрысціянскаму пакліканню. Фацімскае пасланне – шлях да навяртання Цэнтральным пунктам святкавання стала св. Імша з удзелам шматлікіх вернікаў, духоўных асоб, а таксама гродзенскіх іерархаў: біскупа ардынарыя Аляксандра Кашкевіча і дапаможнага біскупа дыяцэзіі Юзафа Станеўскага. Урачыстасці з нагоды 100-й гадавіны фацімскіх аб’яўленняў таксама адбыліся ў парафіях Нараджэння НПМ у Зарачанцы і св. Мікалая ў Геранёнах. У гэты ж дзень у парафіі Святой Сям’і ў Лідзе быў арганізаваны дзень нястомнай малітвы на ружанцы за мір і супакой ва ўсім свеце і ў інтэнцыі сем’яў парафіі.